पुण्यात थंडीचा पारा स्थिर; उपनगरात तापमान ११ अंशांवर

पुणे : शहरासह जिल्ह्यात गेल्या २४ तासांत किमान तापमानात मोठा फरक झाला नसला तरी थंडीचा जोर कायम आहे. विशेषतः ग्रामीण भागात आणि शहराच्या उपनगरांमध्ये गारव्याची तीव्रता अधिक जाणवत आहे. काही ठिकाणी किमान तापमान ११ अंश सेल्सिअसपर्यंत खाली आले असून सकाळ-संध्याकाळी बोचरी थंडीचा अनुभव नागरिक घेत आहेत.

मागील आठवड्यात झपाट्याने खाली आलेले तापमान सध्या स्थिरावल्याचे चित्र आहे. शहरातील मध्यवर्ती भागात किमान तापमान १२ ते १३ अंशांच्या आसपास तर उपनगरांमध्ये ११ अंशांच्या आसपास नोंदवले जात आहे. पहाटेच्या सुमारास अनेक भागात धुक्याचे प्रमाण वाढले असून, सकाळी दहा-अकरापर्यंत हवेत गारवा टिकून आहे.

हेही वाचा – पुण्यात ‘द्वादश मल्हार दर्शन’चा भव्य अध्यात्मिक सोहळा, भारतातील १२ मार्तंड-मल्हार मंदिरांच्या पादुकांचे प्रथमच पुण्यात दर्शन.

दिवसाच्या वेळेत ऊन पडत असले तरी संध्याकाळी पुन्हा गार वारे जाणवत आहेत. मागील दोन ते तीन दिवसांपासून कमाल तापमानातही किंचित घट झाली असून, त्यामुळे रात्रीची थंडी अधिक जाणवत आहे.

पुढील दोन ते तीन दिवस हवामान कोरडे राहण्याची शक्यता असून, तापमानात फारसा बदल होणार नाही, असा अंदाज पुणे वेधशाळेने वर्तविला आहे. त्यामुळे येत्या काही दिवसांत पुणेकरांना थंडीचा हा अनुभव कायम राहणार आहे.

महाईन्यूज-X वर फॉलो करा : महाईन्यूजला instagram वर फॉलो करा